Peter Dinklage

Peter Hayden Dinklage (født 1969) er en amerikansk skuespiller og filmprodusent. Han fikk sin gjennombruddsrolle i dramakomedien The Station Agent (2003), og har spilt i filmer som komedien Elf (2003), krimfilmen Find Me Guilty (2006), superheltkomedien Underdog (2007), fantasyfilmen Legenden om Narnia – Prins Caspian (2007) og superheltfilmen X-Men: Days of Future Past (2014). Han har også spilt i flere teaterstykker.

Dinklage har siden 2011 spilt Tyrion Lannister i TV-serien Game of Thrones. For denne rollen vant han en Emmy for Beste mannlige birolle i en dramaserie i 2011 og 2015, en Golden Globe for Beste mannlige birolle i miniserie eller TV-film i 2012, samt Emmy-nominasjoner hvert år fra 2011 til 2016.

 Tidlig liv 
Dinklage ble født den 11. juni 1969 i Morristown, New Jersey,  og var sønnen av en forsikringsselger og barneskolemusikklærer. Han ble født med akondroplasi, en vanlig form for kortvoksthet.

 Karriere 
1995-2010
Dinklage fikk sin filmdebut i Living in Oblivion (1995) hvor han spilte en frustrert skuespiller med kortvoksthet som klager på sine klisjéroller, der han spilte med Steve Buscemi. Etter en anbefaling fra Buscemi til regissøren Alexandre Rockwell, fikk Dinklage en rolle i komedien 13 Moons (2002). Han fikk gjennombruddet sitt i The Station Agent fra 2003, som ga ham nominasjoner for beste skuespiller fra Independent Spirit Awards og Screen Actors Guild Award. I denne perioden deltok han også i flere teaterstykker. Han spilte i Elf (2003) som Miles Finch, en irritabel barnebokforfatter som banker opp Buddy Hobbs (Will Ferrell) etter at han forvekslet ham med en alv. I 2005 spilte han i den kortlivet science fiction-TV-serie fra CBS Threshold. Han har også spilt i filmen Lassie (2005) som en omreisende sirkusutøver. I 2006 deltok Dinklage i krimdramafilmen Find Me Guilty og i episoder av Nip/Tuck. Han spilte seg selv i TV-serien Entourage fra HBO og hadde en rolle i TV-serien 30 Rock fra NBC.

Dinklage spilte i den britiske komedien Death at a Funeral (2007) og gjentok rollen i den amerikanske remaken fra 2010. Dinklage spilte Trumpkin i  Legenden om Narnia – Prins Caspian (2007), men filmkritiker Bill Gibron beskrev rollen hans som en «søt stereotypi som han har prøvd å unngå». 

2011-2019
Siden 2011 har Dinklage spilt Tyrion Lannister i HBOs TV-serie Game of Thrones, basert på fantasyserien En sang om is og ild av George R. R. Martin. Hans opptreden har høstet mye ros, og har gitt ham  Primetime Emmy Award for Beste mannlige birolle i en dramaserie i 2011 og 2015, samt en Golden Globe for Beste mannlige birolle i miniserie eller TV-film i 2012. Som følge av prestasjonene har navnet blitt uthevet som en av hovedskuespillerne siden andre sesong. I 2014 sa han på The Late Show with David Letterman at han hadde prøvd å lese bøkene som TV-serien var basert på, men at han ble forvirret. Han spøkte med at «George Martin, forfatteren vår, kommer sikkert til å drepe karakteren min snart siden jeg nevnte dette».Originalt «George Martin, our author, is probably going to kill my character soon because I mentioned that». 

Han hadde også en rolle i den kritikerroste dramakomedien Three Billboards Outside Ebbing, Missouri (2017).

 Referanser 

 Eksterne lenker 


Kategori:Fødsler i 1969
Kategori:Skuespillere fra USA
Kategori:Filmprodusenter fra USA
Kategori:Personer fra Morristown
Kategori:Skuespillere innen dataspill